Kohtuasi T-425/03

AMS Advanced Medical Services GmbH

versus

Siseturu Ühtlustamise Amet (kaubamärgid ja tööstusdisainilahendused)

„Ühenduse kaubamärk — Vastulausemenetlus — Ühenduse kaubamärgi AMS Advanced Medical Services taotlus — Varasem siseriiklik sõnamärk AMS — Suhteline keeldumispõhjus — Segiajamise tõenäosus — Määruse (EÜ) nr 40/94 artikli 8 lõike 1 punkt b — Esimest korda apellatsioonikojas esitatud nõue tõendada tegelikku kasutamist — Määruse nr 40/94 artikli 43 lõiked 2 ja 3”

Esimese Astme Kohtu otsus (viies koda), 18. oktoober 2007 II - 4270

Kohtuotsuse kokkuvõte

Taotletava kaubamärgi registreerimisele määruse nr 40/94 (ühenduse kaubamärgi kohta) artikli 8 lõike 1 punkti b alusel esitatud vastulause menetlemise raames on Siseturu Ühtlustamise Ameti (kaubamärgid ja tööstusdisainilahendused) ülesanne kontrollida seda, kas vaidlusalused kaubamärgid ja nende kaubamärkidega tähistatud kaubad ja teenused on identsed või sarnased. Seetõttu ei ole asjaolu, et pool, kes palub Esimese Astme Kohtul tühistada apellatsioonikoja otsus, millega rahuldati taotletava kaubamärgi registreerimisele esitatud vastulause, ei vaidlustanud apellatsioonikojas vastandatud kaubamärkide sarnasust, sugugi võtnud ühtlustamisametilt ülesannet kontrollida seda, kas asjaomaste kaubamärkidega tähistatud kaubad on identsed või sarnased. See asjaolu ei ole seega võtnud nimetatud poolelt õigust vaidlustada – apellatsioonikoja menetluse õiguslike ja faktiliste piirangute raames – apellatsioonikoja selles küsimuses tehtud järeldusi. (vt punktid 28 ja 29)

On tõenäoline, et asjaomane avalikkus, mis koosneb Ühendkuningriigi keskmistest tarbijatest ning Ühendkuningriigi meditsiinisektori asjatundjatest ja spetsialistidest, ajab segi ühelt poolt kujutismärgi „AMS Advanced Medical Services”, mille registreerimist ühenduse kaubamärgina on taotletud Nizza kokkuleppe klassi 5 kuuluvatele kaupadele „farmaatsia- ja veterinaariapreparaadid; meditsiinilised hügieenitarbed, meditsiinilised dieetained; plaastrid, sidemematerjalid; hambaplommimaterjalid, hambajäljendivaha; desinfektsioonivahendid; kahjuritõrjevahendid; fungitsiidid, herbitsiidid” ja sama kokkuleppe klassi 42 kuuluvatele kaupadele „haigla-, tervisekeskuse või sanatooriumiteenused; meditsiini-, hügieeni- ja iluhooldusteenused; meditsiini-, bakterioloogia- või keemialaboratooriumi teenused; ravimite, farmatseutiliste toiduainete ja teiste tervishoiutoodete väljatöötamine ning meditsiiniliste ja kliiniliste uuringute läbiviimine, kolmandate isikute nõustamine ja juhendamine nendes valdkondades; teadus- ja tööstusuuringud, eelkõige meditsiini-, bakterioloogia- või keemiauuringud; silmaarstiteenused; tervishoiuasjatundjate nõustamine arendustööl, teraapiaprogrammide koostamine ja rakendamine ning nende programmide hindamine testimisel”, ja teiselt poolt varasema siseriikliku sõnamärgi AMS, mis on registreeritud sama kokkuleppe klassi 10 kuuluvatele kaupadele „kirurgia-, meditsiini- ja veterinaarseadmed ja -riistad; haavasulgemisvahendid; uroloogia- ja potentsihäirete kontrolli meditsiiniseadmed; proteesid; peeniseproteesid; urinaarproteesid; kunstlikud sulgurlihased; kõigi eespool nimetatud kaupade osad ja tarvikud”. Ühelt poolt sarnanevad kaubad ja teenused, mille jaoks ühenduse kaubamärgi registreerimist taotletakse, varasema kaubamärgiga hõlmatavatele kaupadele ja teenustele, kuna asjaomaste kaupade ja teenuste otstarve on omavahel otseselt seotud ning kuna kaubad täiendavad kõnealuseid teenuseid. Teiselt poolt on sarnased vastandatud tähised, kuna taotletava kaubamärgi sõnalise tähise domineeriv osa ning varasema kaubamärgi ainus osa on identsed. (vt punktid 51, 65, 87 ja 89)

Segiajamise tõenäosuse hindamisel määruse nr 40/94 (ühenduse kaubamärgi kohta) artikli 8 lõike 1 punkti b tähenduses peab kaubamärke võrdlema sellistena, nagu need on registreeritud, või sellistena, nagu need esinevad kaubamärgitaotluses, sõltumata nende kasutamisest eraldiseisvana või koos teiste kaubamärkide või märgetega. (vt punkt 91)